Уасэхэр драмыгъэуеину псори къыхураджэ
КъБР-м Узыншагъэр хъумэнымкIэ и министерствэм щекIуэкIа зэIущIэм щытепсэлъыхьащ медицинэ нэкIуIупхъуэхэм я уасэм теухуауэ щыIэ щытыкIэм. Абы хэтащ КъБР-м и Правительствэм и УнафэщIым и къуэдзэ Хъубий Марат, республикэм узыншагъэр хъумэнымкIэ и министр Къалэбатэ Рустам, ФАС-м и къудамэу КъБР-м щыIэм и унафэщI Пщыншэ Къазбэч, «Роспотребнадзор»-м Къэбэрдей-Балъкъэрым щиIэ управленэм и нэхъыщхьэ Пагуэ Жыраслъэн, «Росздравнадзор»-м КъБР-м щиIэ IуэхущIапIэм и унафэщI Ахъмэт Алим, хущхъуэхэр щащэ IуэхущIапIэшхуэхэм я лIыкIуэхэр.
Пагуэ Жыраслъэн жиIащ коронавирусым теухуа псалъэмакъхэр грипп узыфэм зыщиубгъу лъэхъэнэм ирихьэлIэу къызэрежьам щхьэкIэ, медицинэ нэкIуIупхъуэхэр нэхъыбэу ящэху зэрыхъуар. Абы къызэрыхигъэщамкIэ, иужьрей тхьэмахуитIым сымаджэ хъу сабийхэмрэ ныбжьыщIэхэмрэ я бжыгъэм хохъуэ, апхуэдэу екIуэкIмэ, сабий гъэсапIэхэмрэ курыт школхэмрэ карантин щытыкIэр щагъэувынущ. Коронавирусым теухуауэ республикэм и санитар дохутыр нэхъыщхьэм жиIащ ди республикэм ар къызэрымысар икIи Iуэхум ткIийуэ зэрыкIэлъыплъыр.
— ФАС-мрэ хабзэхъумэ IэнатIэм и лэжьакIуэхэмрэ зэгъусэу аптекэхэр къапщытэнущ, — къыпищащ псалъэмакъым Пщыншэ Къазбэч. — Иджыпсту медицинэ нэкIуIупхъуэхэм я уасэр соми 2-м щегъэщIауэ сом 20-м нос. Ар зэуэ лъапIэ щIэхъуар хьэпшыпыр куэду зыщэхэм уасэм зэрыхагъэхъуарщ.
Хущхъуэ щапIэхэм я лIыкIуэхэм къызэрыхагъэщамкIэ, нэкIуIупхъуэхэр республикэм къахуезыгъашэ IуэхущIапIэр здэщыIэр Ставрополщ, щIыналъэм и аптекэхэм ар зэращэну уасэри къахуэзыгъэувыр аращ. Апхуэдэу нэкIуIупхъуэхэр зэпэубыда щIэхъум и щхьэусыгъуэу къагъэлъэгъуащ ар къыщIэзыгъэкIхэм ди къэралым къызэрыхуаутIыпщыр щIэх-щIэхыурэ зэпыуа зэрыхъур.
Ахъмэт Алим хъыбар яригъэщIащ тхьэмахуэ къэскIэ нэкIуIупхъуэхэм я уасэр къызэрапщытэнур икIи псори къыхуриджащ абы и пщIэр драгъэуеяуэ ирихьэлIэмэ, «Росздравнадзор»-м» псэлъэну тел. (8 800 550 99 03).
Республикэм и аптекэхэм ящыщ зым и унафэщI Текуевэ Заирэ жиIащ зы нэкIуIупхъуэм хуэзэу сом 16,4-рэ зэрыритар, езым сом 17-кIэ зэрищэжыр. Абы къыхилъхьащ аптекэ псори зэгурыIуэу нэкIуIупхъуэр къызэращэхуа уасэм процентитху нэхъыбэ щIамыгъужыну. Хущхъуэ щапIэхэм я лIыкIуэхэр арэзы хъуащ.
Хъубий Марат къыхигъэщащ коронавирусым зиубугъункIэ шынагъуэ зэрыщыIэр къагъэсэбэпу медицинэ нэкIуIупхъуэхэм я уасэр къэIэтыныр къызэремызэгъыр. Хущхъуэ щапIэ IуэхущIапIэхэм я лIыкIуэхэр абы къыхуриджащ Iуэхум егъэлеиныгъэ хамылъхьэну.
ЩхьэщэмыщI Изэ.
